CELEX: 32020D1343
Language: sl
Date: 2020-09-25 00:00:00
Title: Izvedbeni sklep Sveta (EU) 2020/1343 z dne 25. septembra 2020 o odobritvi začasne podpore Republiki Bolgariji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

29.9.2020   
               
               
                  SL
               
               
                  Uradni list Evropske unije
               
               
                  L 314/10
               
            
         IZVEDBENI SKLEP SVETA (EU) 2020/1343
         z dne 25. septembra 2020
         o odobritvi začasne podpore Republiki Bolgariji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19 (1) in zlasti člena 6(1) Uredbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Bolgarija je 7. avgusta 2020 zaprosila za finančno pomoč Unije, da bi dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
                  
               
                     (2)
                  
                  
                     Izbruh COVID-19 in izredni ukrepi, ki jih je Bolgarija uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, bodo po pričakovanjih zelo močno vplivali na javne finance. Glede na napoved Komisije iz pomladi 2020 naj bi primanjkljaj in dolg sektorja država Bolgarije do konca leta 2020 znašala 2,8 % oziroma 25,5 % bruto domačega proizvoda (BDP). Glede na vmesno napoved Komisije iz poletja 2020 naj bi se BDP Bolgarije v letu 2020 zmanjšal za 7,1 %.
                  
               
                     (3)
                  
                  
                     Izbruh COVID-19 je imobiliziral znaten del delovne sile v Bolgariji. To je privedlo do nenadnega in močnega povečanja javnofinančnih odhodkov v Bolgariji v zvezi z dvema ukrepoma subvencioniranja plač, kot je navedeno v uvodnih izjavah 4 in 5.
                  
               
                     (4)
                  
                  
                     Natančneje, z „Uredbo št. 55 Sveta ministrov z dne 30. marca 2020“ (2), ki je navedena v prošnji Bolgarije z dne 7. avgusta 2020, je bil uveden ukrep, ki zagotavlja subvencije plač podjetjem, ki so zaradi izbruha COVID-19 prostovoljno ali na podlagi zakona zmanjšala ali ustavila svoje dejavnosti. Med udeležbo v ukrepu in enako obdobje po njem morajo delavci ostati zaposleni. Mesečna subvencija plač za upravičena podjetja znaša 60 % mesečne bruto plače (vključno s prispevki delodajalca za socialno varnost) zaposlenih, ki imajo koristi od te subvencije.
                  
               
                     (5)
                  
                  
                     Poleg tega je bil z „Uredbo št. 151 Sveta ministrov z dne 3. julija 2020“ (3), ki je navedena v prošnji Bolgarije z dne 7. avgusta 2020, uveden ukrep, ki zagotavlja subvencije plač podjetjem, ki so zaradi izbruha COVID-19 utrpela vsaj 20-odstotno zmanjšanje prihodkov. Med udeležbo v ukrepu in enako obdobje po njem morajo delavci ostati zaposleni. Mesečna subvencija plač za upravičena podjetja znaša 60 % mesečne bruto plače (vključno s prispevki delodajalca za socialno varnost) zaposlenih, kiiimajo koristi od te subvencije.
                  
               
                     (6)
                  
                  
                     Bolgarija izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Bolgarija je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 511 000 000 EUR zaradi nacionalnih ukrepov, sprejetih za obravnavanje socialno-ekonomskih učinkov izbruha COVID-19. To pomeni nenadno in močno povečanje, ker novi ukrepi zajemajo ali bodo predvidoma zajeli znaten delež podjetij in delovne sile v Bolgariji.
                  
               
                     (7)
                  
                  
                     Komisija se je v skladu s členom 6 Uredbe (EU) 2020/672 posvetovala z Bolgarijo ter preverila nenadno in močno povečanje dejanskih in načrtovanih javnofinančnih odhodkov, neposredno povezano s shemami skrajšanega delovnega časa in podobnimi ukrepi iz prošnje z dne 7. avgusta 2020.
                  
               
                     (8)
                  
                  
                     Zato bi bilo treba zagotoviti finančno pomoč za podporo Bolgariji pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi.
                  
               
                     (9)
                  
                  
                     Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ta sklep ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
                  
               
                     (10)
                  
                  
                     Bolgarija bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Bolgarija izvršila navedene odhodke.
                  
               
                     (11)
                  
                  
                     Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Bolgarije, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti –
                  
               SPREJEL NASLEDNJI SKLEP:
         
            Člen 1
            Bolgarija izpolnjuje pogoje iz člena 3 Uredbe (EU) 2020/672.
         
         
            Člen 2
            
               1.   Unija da Bolgariji na voljo posojilo v znesku največ 511 000 000 EUR. Povprečna zapadlost posojila ne presega 15 let.
            
            
               2.   Obdobje razpoložljivosti finančne pomoči, odobrene s tem sklepom, je 18 mesecev od prvega dne po začetku učinkovanja tega sklepa.
            
            
               3.   Komisija da Bolgariji na voljo finančno pomoč Unije v največ osmih obrokih. Obrok se lahko izplača v eni ali več tranšah. Zapadlost tranš prvega obroka je lahko daljša od največje povprečne zapadlosti iz odstavka 1. V takih primerih se zapadlost nadaljnjih tranš določi tako, da se največja povprečna zapadlost iz odstavka 1 upošteva, ko so izplačani vsi obroki.
            
            
               4.   Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672.
            
            
               5.   Bolgarija plača stroške financiranja Unije iz člena 4 Uredbe (EU) 2020/672 za vsak obrok ter vse pristojbine, stroške in odhodke Unije, ki izhajajo iz kakršnega koli financiranja, povezanega s posojilom, odobrenim na podlagi odstavka 1 tega člena.
            
            
               6.   Komisija odloča o obsegu in sprostitvi obrokov ter obsegu tranš.
            
         
         
            Člen 3
            Bolgarija lahko financira naslednje ukrepe:
            
                        (a)
                     
                     
                        subvencije plač za podjetja, kot je določeno v „Uredbi št. 55 Sveta ministrov z dne 30. marca 2020“;
                     
                  
                        (b)
                     
                     
                        subvencije plač za podjetja, kot je določeno v „Uredbi št. 151 Sveta ministrov z dne 3. julija 2020“.
                     
                  
         
            Člen 4
            Bolgarija do 30. marca 2021 in nato vsakih šest mesecev obvešča Komisijo o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.
         
         
            Člen 5
            Ta sklep je naslovljen na Republiko Bolgarijo.
            Ta sklep začne učinkovati z dnem uradne obvestitve naslovnika.
         
         
            Člen 6
            Ta sklep se objavi v Uradnem listu Evropske unije.
         
         
            V Bruslju, 25. septembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 159, 20.5.2020, str. 1.
         
            (2)  Uredba št. 55 Sveta ministrov z dne 30. marca 2020, kakor je bila spremenjena z Uredbo št. 71 z dne 16. aprila 2020 in Uredbo št. 106 z dne 28. maja 2020 (Uradni list št. 31 z dne 1. aprila 2020).
         
            (3)  Uredba št. 151 Sveta ministrov z dne 3. julija 2020 (Uradni list št. 60 z dne 7. julija 2020).